als_Latn dik_Latn sag_Latn
Nga zhvillimi i aksesorëve teknologjikë, te turizmi në hapësirë. 2014-a pritet të jetë një vit domethënës për arritjet e shkencës. Pas shumë provave dhe shtyrjeve së nisjes, më në fund anija kozmike “Virgin Galactic” pritet të niset në hapësirë përgjatë 2014-ës. Projekti i miliarderit britanik Riçard Branson për të dërguar njerëz të thjeshtë në udhëtime përreth orbitës së Tokës, është drejt vënies në jetë. Anija kozmike kreu me sukses një provë fluturimi vitin e kaluar. Ajo mund të mbajë deri në gjashtë pasagjerë. Deri më tani, shumë emra të njohur si Kejti Perri, Eshton Kaçër dhe Stefën Hauking, kanë zënë radhë për një fluturim të tillë. Gjatë këtij viti pritet të ketë zhvillim edhe sa i takon eksplorimit të planetit Mars. Një motor i ri i quajtur “VASIMIR” do të përdoret për anijet kozmike që do të nisen atje. Në këtë mënyrë, udhëtimet për në planetin e kuq do të bëheshin më të lehta dhe koha për mbërritjen atje do të shkurtohej. Nga nëntë muaj që nevojiten sot, mund të shkohej në Mars për tre muaj. Kjo do të çonte në shpeshtimin e udhëtimeve hapësinore dhe do të ishte hap i madh përpara në eksplorimin e kozmosit në tërësi. Shkencëtarët besojnë gjithashtu se 2014-a do të jetë një vit i suksesshëm edhe për fizikantët, veçanërisht në kërkimet për të ashtuquajturën “Grimca e Zotit”. Ajo është pjesëza më e vogël, që mendohet se është baza për formësimin e gjithësisë. Kërkimet për këtë grimcë po bëhen në një laborator gjigant nëntokësor në Zvicër dhe besohet se shumë shpejt ajo do të zbulohet. Hapa përpara mendohet se do të bëhen edhe sa i përket gjetjes së burimeve alternative të energjisë. Krahas energjisë së sigurar nga uji, biomasa dhe dielli, pritet që gjatë këtij viti të ketë më shumë energji të siguar nga era. Zhvillime pozitive mendohet se do të ketë edhe në kërkimet biologjike e mjekësi. Edhe ky vit, pritet të karakterizohet nga një garë e ethshme mes kompanive më të mëdha të prodhimit të kompjuterave, tabletëve, telefonave të mençur, si dhe aksesorëve të ndryshëm teknologjike, si syzet apo orat e mençura.
als_Latn